
J e g y z ő k ö n y v

Készült Bácsalmás Város Önkormányzata Képviselő-testületének 2015. november 10-én, 14.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Csémy László és Légrádi Mária képviselők (5);

Patocskai Ibolya jegyző, Horváth István pénzügyi, beruházási és üzemeltetési osztályvezető, dr. Párczen Zoltán igazgatási és jogi ügyintéző, a második napirendi pontnál Kerényi Tamás beruházási ügyintéző, valamint az első napirendi pontnál dr. Tanács Róbert, a Bácsalmási Egészségügyi Szolgáltató Kft. ügyvezetője (5);

Jegyzőkönyvvezető: Zobokiné Bite Gyöngyi testületi ügyintéző;
Az ülésről távolmaradt: Nagy Gábor, Márai András, Schaffer Tünde és Turcsányi Csaba képviselő (4).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő van jelen (56 %). Jegyzőkönyv-hitelesítőknek dr. Bakó Mária Lujza és Csémy László képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

282/2015. (XI. 10.) Bácsalmás v. öh.
Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete dr. Bakó Mária Lujza és Csémy László képviselőket jelöli ki jegyzőkönyv-hitelesítőknek.

Németh Balázs polgármester a nyílt ülés napirendjét javasolja kiegészíteni a rendelőintézeti röntgengép javításának, karbantartásának ülés elején való tárgyalásával, ill. a 2015. évi útkarbantartási munkálatok megrendeléséről szóló döntéssel.
Dr. Bakó Mária Lujza képviselő udvari szemételhelyezéssel és földügyekkel kapcsolatosan szólna a zárt ülési egyebekben.
Németh Balázs polgármester a napirendre tett javaslatának az elfogadását – az iménti kiegészítéssel – szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:
283/2015. (XI. 10.) Bácsalmás v. öh.
Napirend megállapítása 
Határozat
I.
Bácsalmás Város Önkormányzatának Képviselő-testülete a 2015. november 10-i rendkívüli ülésén a következő napirendi pontokat tárgyalja meg:

1. Röntgengép javítása, karbantartása (szóbeli előterjesztés)
2. Bácsalmás város 2015. évi útkarbantartási munkálatainak megrendelése (vállalkozási szerződés- és határozattervezet)
3. A kiadások készpénzben történő teljesítésének eseteiről szóló önkormányzati rendelet módosítása (1. sz. előterjesztés)
Zárt ülésen:

1. A „Bácsalmás iparterületi fejlesztés” program megvalósítása érdekében a tulajdonszerzésre irányuló konkrét intézkedések (Z/1. sz. előterjesztés)
2. Egyebek (udvari szemételhelyezés, földügyek)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Röntgengép javítása, karbantartása 

(Szóbeli előterjesztés, a BESZ Kft. beadványa a jegyzőkönyv melléklete.)
Németh Balázs polgármester emlékeztet arra, hogy a képviselő-testület a július 9-i és az október 27-i ülésén is foglalkozott a rendelőintézeti digitális röntgengép javításának, karbantartásának, valamint a hagyományos röntgenkészülék digitalizálásának kérdésével. A júliusi határozatukat követően a Siemens Kft. az előző ajánlati árát csökkentette. Az előző ülésükön az új gép további üzemeltetését és az évi 1 M Ft-os szervizcsomag fenntartását támogatták. Kérdezi, hogy a régi gép digitalizálása mellett is jelentkezik-e az 1 M Ft-os szerződés.

Dr. Tanács Róbert, a BESZ Kft. ügyvezetője kijelenti, hogy az októberi előterjesztésben is hibásan szerepelt az 1 M Ft-os szervizelési szerződés, amelyre csak akkor van lehetőség, ha a hibás detektoralkatrész cseréjét 15,6 M Ft + áfa összegért elvégeztetik a Siemens Kft.-vel. Ismerteti a jelen beadványuk szerinti I. és II. opció lényegét. Úgy gondolja, hogy felelős vezetőként nem köthetett meg 4 M Ft-os szerződést. A szerviz munkatársa alkalmanként 200 E Ft-ért jön Bácsalmásra, ehhez társul még az óradíja. Ha a digitális röntgenkészülék üzemeltetése mellett dönt a képviselő-testület, akkor az évi 4 M Ft-os Siemens csomagot kell megvenni, az 1 M Ft-os szerződés alkatrészcserére nem terjed ki. 
A 2015-ös évet vélhetően 4 M Ft fölötti mérleg szerinti eredménnyel zárja a kft, mivel a kiadásaikat csökkentették, átstrukturálták az alvállalkozói szerződéseket, növelték a lakossági szolgáltatásaikat. A BESZ Kft.-nek van tartaléka, de azt a Siemens-szolgáltatás felemésztheti. 
Németh Balázs polgármester kérdezi, hogy a röntgen szakorvos véleménye szerint használható-e jelen állapotában a digitális röntgenkészülék.
Dr. Tanács Róbert, a BESZ Kft. ügyvezetője kijelenti, hogy a felvétel egyik fele éles, a másik fele homályos, rossz diagnosztizálásra ad lehetőséget.
Légrádi Mária képviselő érdeklődik, hogy a 4 M Ft-os szervizcsomag vállalása esetében kicserélné-e a Siemens Kft. a detektort a röntgengépben. 
Dr. Tanács Róbert, a BESZ Kft. ügyvezetője ilyen alacsony felvételszám mellett luxusnak tartja a Siemens gép használatát, a régi gép digitalizálása megoldást jelenthet véleménye szerint. A Siemens Kft. személyre szabott csomagot készített; abban az esetben cseréli ki ingyen a detektort, ha a készüléket a 4 M Ft-os szerződés mellett még bő két évig fenntartják, azt követően a 4 M Ft-os szervizcsomag átvállalásával értékesítik.
Németh Balázs polgármester kérdezi, hogy a röntgengép az önkormányzat tulajdona-e.

Dr. Tanács Róbert, a BESZ Kft. ügyvezetője kijelenti, hogy az új gép az önkormányzaté, a régi gép a BESZ Kft. tulajdona.
Németh Balázs polgármester érdeklődik, hogy a régi készüléket melyik cég digitalizálná.
Dr. Tanács Róbert, a BESZ Kft. ügyvezetője kijelenti, hogy több árajánlatot kértek be, a Béker-Soft Kft.-hez kötődő társaság adta a legjobb ajánlatot.
Tóth Árpád alpolgármester megjegyzi, hogy a pályázati utánkövetési idő lejártával nem lesznek kötve a Siemenshez.
Németh Balázs polgármester érdeklődik, hogy más céggel nem lehet-e megjavíttatni a röntgenkészüléket.
Dr. Tanács Róbert, a BESZ Kft. ügyvezetője nemmel válaszol, hozzátéve, hogy a detektor szoftverfüggő; a francia, az olasz alkatrész olcsó, de nem illeszkedik a szoftver a hardverhez.
Tóth Árpád alpolgármester megjegyzi, hogy Siemens-program nélkül nem működik a gép, de az utánkövetési idő lejártával lehetőség lesz új program telepítésére. 
Dr. Tanács Róbert, a BESZ Kft. ügyvezetője kijelenti, hogy az 1 M Ft-os szervizcsomag fenntartásával 15,6 M Ft + áfa összegbe kerül a detektor cseréje, de a gépben más alkatrész is elromolhat, ezért célszerű a 4 M Ft-os szerződés megkötése.
Németh Balázs polgármester javasolja, hogy november 19-én, csütörtökön helyszíni bejárással tekintsék meg a digitális gép által készített felvételt, és ha a kép homályos lesz, kérjenek be 3 árajánlatot a régi készülék digitalizálására. 
Csémy László képviselő a röntgengép garanciája felől érdeklődik.

Patocskai Ibolya jegyző elmondja, hogy 2 év 1 napos volt a gép, amikor elromlott.
Németh Balázs polgármester kijelenti, hogy a helyszíni szemle után hoz döntést a képviselő-testület.

A képviselő-testület tudomásul veszi az elhangzottakat.

2. napirendi pont
Bácsalmás város 2015. évi útkarbantartási munkálatainak megrendelése 

(A vállalkozási szerződés- és határozattervezet a jegyzőkönyv melléklete.)
Németh Balázs polgármester kérdezi, hogy az utóbbi 5 évben a közszolgáltatási kft. végezte-e a kátyúzást a településen.
Kerényi Tamás beruházási ügyintéző kijelenti, hogy a BÖKK Nkft. zsákos, hideg anyaggal kátyúzott, kisebb-nagyobb sikerrel. A jelen szerződés elfogadásával a kátyúmentesítés nem fog megtörténni az egész város területén, a közszolgáltatási kft.-re is hárul e téren feladat.

Németh Balázs polgármester elmondja, hogy a környező települések polgármestereinek a véleményét kikérve esett a BRF Management Kft.-re a választás, a helyi vállalkozók nem adtak árajánlatot. A november végi testületi ülést nem várhatták meg a döntéssel.
Kerényi Tamás beruházási ügyintéző kijelenti, hogy a kft. egyéves garanciát vállal.
Csémy László képviselő felhívja a figyelmet arra, hogy a felvágott útnál jelzést kell kitenni a balesetveszély miatt.
Kerényi Tamás beruházási ügyintéző megjegyzi, hogy a csatornázással sok kátyút megjavíttattak.
Dr. Bakó Mária Lujza képviselő érdeklődik, hogy a Kunbajai út teknővájata garanciában ki lesz-e javítva.

Kerényi Tamás beruházási ügyintéző kijelenti, hogy a vállalkozó négyéves garanciát vállalt; a Kunbajai úti és a Kossuth utcai problémát is feljegyezte már.

Horváth István Attila PBÜ osztályvezető a 2. és a 7.2. pontban foglaltak közötti ellentmondásra hívja fel a figyelmet.
Németh Balázs polgármester kijelenti, hogy a korábbi számításokat felülvizsgálták, a 2. pontban jelzett összeg a jó, a 7-es pontot javítani kell. További hozzászólás nem lévén az előterjesztett határozattervezet elfogadását – a szerződéstervezet 7.2. pontjára tett indítvány figyelembevételével – szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:
284/2015. (XI. 10.) Bácsalmás v. öh.
Bácsalmás város 2015. évi útkarbantartási 

munkálatainak megrendelése 
Határozat
Bácsalmás Város Önkormányzatának Képviselő-testülete úgy dönt, hogy az önkormányzati közúthálózat kátyúmentesítésével a BRF Management Kft.-t (Budapest, Práter u. 59.) bízza meg 2 500 000 Ft + ÁFA összegben a jelen határozat melléklete szerinti szerződéstervezetben foglaltak szerint, és felhatalmazza Németh Balázs polgármestert a szerződés aláírására.

Határidő: 2015. november 20.

Felelős: Németh Balázs polgármester

Operatív felelős: Kerényi Tamás beruházási ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Horváth István Attila PBÜ osztályvezető



4. Keresztesy Csaba városüzemeltetési ügyintéző



5. Kerényi Tamás beruházási ügyintéző

- levélben:
1. BRF Management Kft. (1083 Budapest, Práter u. 59.)

Melléklet a 284/2015. (XI. 10.) Bácsalmás v. öh. jelölésű határozathoz
Vállalkozási szerződés

amely létrejött egyrészről: Bácsalmás Város Önkormányzata 6430 Bácsalmás, Gr. Teleki J. u. 4-8. képviseli: Németh Balázs polgármester, mint Megrendelő, másrészről BRF Management Kft. 1083 Budapest, Práter u. 59., mint Vállalkozó, között az alábbiak szerint:

1. 
Szerződés tárgya:


Megrendelő megrendeli, Vállalkozó pedig elvállalja: 
Bácsalmás, önkormányzati közúthálózat útkarbantartási (kátyúmentesítési) 

kivitelezési munkáit a vonatkozó árajánlatában foglalt műszaki tartalommal, 250 m2 mint előirányzott mennyiség – mely minimális mennyiségben túlléphető - előirányzásával.

2. 
Vállalási összeg:





Nettó:




2.500.000,- Ft





27% ÁFA:



   675.000,- Ft




Összesen:



3.175.000,- Ft
azaz: Hárommillió-százhetvenötezer forint, a befejezés idejére prognosztizált átalányár. 


A vállalási összeg magában foglalja az árajánlat szerinti megvalósítás valamennyi költségét.

3.
Teljesítési határidők:

3.1. 
Kivitelezés kezdésének időpontja: A szerződés aláírását követően, a munkaterületet Megrendelő az építésre alkalmas állapotban átadja Vállalkozó részére, melyről a szerződő felek jegyzőkönyvet vesznek fel.

3.2.
Kivitelezés befejezésének időpontja:
2015.11.13.


Vállalkozó jogosult az előteljesítésre.


4.
Megrendelő jogai és kötelezettségei

4.1.
A Megrendelő folyamatos műszaki ellenőrzést biztosít megbízott műszaki ellenőre által, a kivitelezési munkák folyamatos ellenőrzése céljából, aki ellenőrizni köteles, hogy a munkavégzés a költségvetésnek és a műszaki leírásoknak megfelelően történt-e. 
4.2.
Megrendelő csak az érvényes jogszabályoknak, a Magyar Szabvány és technológiai előírásoknak megfelelő I. osztályú teljesítést fogad el.

5.
Vállalkozó jogai és kötelezettségei

5. 1.
Vállalkozó kijelenti, hogy az építési helyszínt megtekintette és a kivitelezési munka elvégzésére az ahhoz szükséges ismeretek birtokában vállalkozik.

5. 2.
A Vállalkozó a kivitelezési munkálatokat a munkaterület átadásakor kezdi meg, és azzal egyidejűleg köteles a Megrendelő képviselőjével a munkaterületet megtekinteni az elvégzendő feladatot pontosítani, a javítandó felületeket kijelölni.

5. 3.
Az építkezéshez szükséges elektromos energiát Megrendelő nem biztosít.

5. 4.
Vállalkozó köteles a kivitelezés során gondoskodni a munkavédelmi és balesetvédelmi, tűzrendészeti és környezetvédelmi előírások betartásáról. Az építési törmelék konténerben tárolható, rendszeres elszállításáról Vállalkozó köteles gondoskodni.

5. 5.
Vállalkozó az elvégzett munkára és a beépített anyagokra az érvényben lévő jogszabályok (Ptk. 308. § (2) bek. és a 11/1985. (VI. 22.) ÉVM – IPM, KM, MÉM, BKM és a 12/1988. XII. 27. sz. ÉVM – IPM – KM – MÉM – KVM rendelet) szerinti szavatosságot vállalja.

5. 6.
A vállalkozó jóteljesítési biztosítékot nem nyújt.

5. 7.
A Vállalkozó vállalja, hogy a munkákat az érvényes Magyar Szabvány és technológiai előírásoknak megfelelő, I. osztályú anyagokat épít be a munkákat I. osztályú minőségben végzi el, vállalási összege I. osztályú teljesítésre vonatkozik.

5. 8.
Vállalkozó vállalja építési, szerelési felelősségbiztosítás megkötését a munkára vonatkozóan, amelyet a szerződéskötéstől számított 15 napon belül másolatban köteles átadni Megrendelő képviselőjének. Ellenkező esetben a Megrendelő jogosult a szerződéstől elállni kártérítési kötelezettség nélkül.

5. 9.
A Vállalkozó felelős minden olyan kár megtérítéséért, melyet a szerződés tárgyát képező munka végzése során Megrendelőnek, vagy harmadik félnek okozott függetlenül attól, hogy a kárt harmadik fél a Megrendelővel szemben kívánja érvényesíteni.

5. 10.
Ha a Vállalkozó anyagbeszerzési akadály miatt a költségvetésben kiírt anyagot nem tudja beszerezni, úgy a Megrendelő előzetes hozzájárulása esetén jogosult attól eltérő, de azzal egyenértékű műszaki paraméterrel rendelkező és műszaki színvonalú más anyagot beépíteni.

5. 11.
A Vállalkozó köteles a Megrendelőt haladéktalanul értesíteni, amennyiben akadályoztatva van a jelen szerződésben foglalt bármely kötelezettségének ütemezés szerinti teljesítésében.

5. 12.
A Vállalkozó a munkaterület átadásától a műszaki átadás – átvétel befejezéséig az egész kivitelezési terület őrzéséről és a vagyonvédelemről köteles gondoskodni.

5. 13.
A Vállalkozó jogosult a – nyertes ajánlata szerint – alvállalkozókat alkalmazni. Alvállalkozói kör módosulása esetén a Megrendelő előzetes hozzájárulása szükséges. A Vállalkozó az általa igénybe vett alvállalkozókért úgy felel, mintha a munkát maga végezte volna.

5. 14.
A Vállalkozó a teljesítés időpontjáról 2 nappal korábban készre jelentő levél formában értesíti a műszaki ellenőrt.

5. 15.
Vállalkozó sikeres műszaki átadás – átvétellel teljesít.

6.
Kapcsolattartás

6.1.
A szerződő feleknek ki kell jelölniük képviselőiket a szerződés tárgyát képező munka tekintetében.


Megrendelő: 



Bácsalmás Város Önkormányzata

Címe: 




6430 Bácsalmás, Gr. Teleki J. u. 4-8.


Képviselője: 



Németh Balázs polgármester


Műszaki ellenőr: 



Kerényi Tamás magas- és mélyépítési, 

vízi- és közlekedési létesítmény mérnök műszaki ell.







jogosultság száma: ME-KÉ/03-5433-2019


Tel: 




79/541-455;
30/466-2547

E-mail: 




kerenyi@bacsalmas.hu


Fax: 




79/541-470


Vállalkozó:


Felelős műszaki vezető neve:      
Boros István  
Tel: …………………


Jogosultság igazolásának száma:
MV-ÉP/A MÉK 0103226


Vállalkozó helyszíni képviselője: 
Varga Károly  
Tel: 30/5974498

7.
Pénzügyi feltételek
7.1.
Vállalkozó a számlát a Megrendelő nevére és címére kiállítva a Megrendelőnek küldi meg teljesítés igazolás végett, a számla összegét Megrendelő a kézhezvételtől számított 8 napon belül utalja át a Vállalkozó 10918001-00000043-01120003 számlájára.

7.2.
Vállalkozó számláját a jelen szerződésben foglaltaknak megfelelően nyújtja be. Megrendelő előleget nem folyósít, csak az elvégzett műszaki tartalom számlázható le az alábbi részekben meghatározott műszaki tartalom teljesülésének megfelelően:
Végszámla: A kátyúzási munkák műszaki átadás-átvételét követően 2.500.000,- Ft + 27% ÁFA azaz bruttó 3.175.000,- Ft összegben.
7.3.
Fizetési késedelem esetén Vállalkozó a Ptk. 6:48.§ szerinti késedelmi kamat felszámítására jogosult.

7.4.
A Vállalkozó késedelmes teljesítése esetén napi 5.000,- Ft, késedelmi kötbért tartozik fizetni Megrendelőnek, de maximum az ÁFA nélküli vállalási összeg 20 %-áig.

7.5.
Vállalkozó hibájából történő meghiúsulás esetén Megrendelő meghiúsulási kötbért érvényesíthet. 

A kötbér összege az ÁFA nélküli vállalási összeg 10 %-a.

8.
Műszaki átadás-átvétel

8.1.
A Megrendelő köteles az elvégzett munkát a vállalkozó értesítésében megjelölt időpontra kitűzött átadás-átvételi eljárás során megvizsgálni. A vizsgálat alapján felfedezett hiányokat, hibákat hibajegyzékben rögzíteni. Amennyiben a kijavításához szükséges munkálatok akadályozzák a rendeltetésszerű használatot, Megrendelő az átadás-átvételt megtagadhatja. Ez esetben Vállalkozó köteles új átadás-átvételi időpontot megjelölni. 

8.2.
Megrendelő a szerződéstől bármikor elállhat, köteles azonban Vállalkozó kárát megtéríteni. Ha a Megrendelő a szerződéstől azért állt el, mert a teljesítési határidő előtt nyilvánvalóvá vált, hogy Vállalkozó a munkát csak olyan számottevő késéssel tudja elvégezni, hogy a teljesítés emiatt Megrendelőnek már nem áll érdekében, Megrendelő a szerződésszegésre vonatkozó szabályok szerint kártérítést követelhet.

8.3.
Ha Megrendelő nem a Vállalkozó érdekkörében felmerült okból a szerződéstől eláll, vagy Megrendelőnek felróható okból a munkát le kell állítani, illetve Megrendelő csökkentett értékű megvalósítást határoz el, úgy Megrendelő köteles Vállalkozó igazolt, felmerült költségeit megtéríteni.

8.4.
Amennyiben Vállalkozót a munkavégzésben rajta kívül álló tényezők akadályozzák, és azt Megrendelő elismeri, úgy a szerződésben rögzített határidő az akadályozott időtartammal módosulhat megállapodás alapján. Ugyanezt a rendelkezést kell alkalmazni, ha Megrendelő a munkaterület átadásával késedelembe esik.

8.5.
Szerződő felek a jelen szerződés teljesítése során minden lényeges körülményről kötelesek egymást haladéktalanul írásban tájékoztatni.

9.
Irányadó jog, jogviták

9.1
Jelen szerződésben nem szabályozott kérdésekben a Ptk. és a vonatkozó jogszabályok rendelkezései az irányadók.

9.2
A felek megállapodnak, hogy a szerződés teljesítése során közöttük felmerült vitás kérdéseket először megkísérlik közvetlen tárgyalások útján rendezni. Az egyeztetés eredménytelensége esetén fordulnak a bírósághoz. Jogvita esetére a Megrendelő székhelye szerinti bíróság kizárólagos illetékességét kötik ki szerződő felek.

10. 
A szerződés melléklete: vállalkozói árajánlat

11. 
A szerződés módosítása:

Jelen szerződés módosítására a szerződő felek írásba foglalt közös megegyezéssel bármikor jogosultak.

Jelen szerződést szerződő felek elolvasás és megértés után, mint akaratukkal mindenben megegyezőt jóváhagyólag aláírták.

Jelen szerződés 3 példányban jött létre, melyből 2 pld Megrendelőt, 1 pld Vállalkozót illet. 

Bácsalmás, 2015. november  …

..........................................




..................................

    Megrendelő






Vállalkozó
3. napirendi pont
A kiadások készpénzben történő teljesítésének eseteiről szóló önkormányzati rendelet módosítása 

(Az 1. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét, hozzátéve, hogy a készpénzes fizetés a földvásárlások vonatkozásában is felmerült. Kérdés, észrevétel nem lévén az előterjesztett rendelettervezet elfogadását szavazásra bocsátja.
A képviselő-testület egyhangúlag (5 igen szavazattal) a következő rendeletet alkotja:

Bácsalmás Város Önkormányzata Képviselő-testületének

19/2015. (XI. 12.) önkormányzati rendelete

a kiadások készpénzben történő teljesítésének eseteiről szóló 26/2013. (X. 31.)

önkormányzati rendelet módosításáról

Bácsalmás Város Önkormányzatának Képviselő-testülete az államháztartásról szóló 2011. évi CXCV. törvény 109. § (6) bekezdésében kapott felhatalmazás alapján, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

1. §

A kiadások készpénzben történő teljesítésének eseteiről szóló 26/2013. (X. 31.) önkormányzati rendelet 2. §-a a következő o) és p) pontokkal egészül ki:

(Az intézmény házipénztárából a következő kiadások teljesíthetők készpénzben:)
„o) természetes személy részére fizetendő vételár

 p) fellépői díj”

2. §

Ez a rendelet a kihirdetés napját követő napon lép hatályba.

Németh Balázs polgármester – több nyílt ülési napirendi pont nem lévén – kéri, hogy zárt ülésen folytassák munkájukat, majd a nyilvános ülést 14 óra 40 perckor berekeszti.
K. m. f.

Németh Balázs 
Patocskai Ibolya

polgármester
jegyző


dr. Bakó Mária Lujza
Csémy László

képviselők, jegyzőkönyv-hitelesítők

A képviselő-testület a 2015.11.10-i zárt ülésén a következő határozatot hozta meg:
285/2015. (XI. 10.) Bácsalmás v. öh.

A „Bácsalmás iparterületi fejlesztés” program

megvalósítása érdekében a tulajdonszerzésre 

irányuló konkrét intézkedések 
Határozat
1.
Bácsalmás Város Önkormányzatának képviselő-testülete (a továbbiakban: Képviselő-testület) úgy határoz, hogy a „Bácsalmás iparterületi fejlesztés” program megvalósításához szükséges tulajdonszerzés érdekében az érintett ingatlantulajdonosokkal a jelen előterjesztés 1. számú mellékletében foglalt feltételek mellett kisajátítást pótló adásvételi illetve csereszerződéseket köt.

2.
A Képviselő-testület felhatalmazza Németh Balázs polgármestert a tulajdonszerzés megvalósítása érdekében szükséges ingatlan adásvételi illetve csereszerződések megkötésére és aláírására.

A szerződések elkészítésével a Képviselő-testület dr. Tótáné dr. Berzátzy Eszter ügyvédnőt bízza meg. 

3.
A Képviselő-testület úgy határoz, hogy a 2. számú mellékletben meghatározott ingatlanok/ingatlanrészek tekintetében az értékbecslésben meghatározott 200 Ft/m2 vételár változatlanul hagyása mellett, az eredeti vételi ajánlatát azonos kondíciókkal 2015. november 30. napjáig fenntartja. A Képviselő-testület felkéri Patocskai Ibolya jegyzőt, hogy gondoskodjon a 2. számú mellékletben szereplő ingatlanok/ingatlanrészek tulajdonosainak ez irányú tájékoztatásáról.

4.
A Képviselő-testület megállapítja, hogy az 1. ill. a 2. számú mellékletben nem szereplő ingatlanok/ingatlanrészek esetében az adásvétel útján történő tulajdonszerzés meghiúsult. A Képviselő-testület a törvényi feltételek maradéktalan beállása esetén a kisajátításról szóló 2007. évi CXXIII. törvény rendelkezései alapján, a törvény 2. § c) pontjában körülírt terület- és településrendezés célzattal kezdeményezi az érintett ingatlanok közérdekből történő kisajátítását.

Határidő:
1., 2. és 3. pontnál: azonnal


4. pontnál: a törvényi feltételek bekövetkezésekor haladéktalanul 

Felelős: Németh Balázs polgármester 

Operatív felelős: dr. Párczen Zoltán igazgatási és jogi ügyintéző

A határozatról értesül: 

- kivonattal:
1. Németh Balázs polgármester 



2. Patocskai Ibolya jegyző



3. Horváth István Attila PBÜ osztályvezető



4. dr. Párczen Zoltán igazgatási és jogi ügyintéző



5. Kerényi Tamás beruházási ügyintéző



6. Száhl Imre projektmenedzser



7. Keresztesy Csaba városüzemeltetési ügyintéző



8. dr. Berzátzy Eszter ügyvéd
